b'\n_START_ARTICLE_\nEdamski sir\n_START_PARAGRAPH_\nEdamski sir, nizozemsko\xcb\x90 Edammer kaas, je vrsta nizozemskega poltrdega sira.\n_START_SECTION_\nZna\xc4\x8dilnosti\n_START_PARAGRAPH_\nNa prerezu je testo slonoko\xc5\xa1\xc4\x8dene do zlato rumene, motno svetlikajo\xc4\x8de barve, pro\xc5\xbeno, mastno in nekoliko mehkej\xc5\xa1e kot pri gavdi. V testu so o\xc4\x8desca okrogla ali ovalna, velikosti le\xc4\x8de (2 do 3 mm) in sorazmerno redka. Testo je primerno za rezanje in ni mazavo. Primerno zrel edamec ima \xc4\x8dist, mil in rahlo sladkast okus.\n_START_SECTION_\nProizvodnja\n_START_PARAGRAPH_\nPrvotno so edamski sir izdelovali v obliki krogle z rahlo splo\xc5\xa1\xc4\x8deno zgornjo in spodno ploskvijo. Sedaj pa ima obliko \xc5\xa1truce ali valja (hleba). Te\xc5\xbea je okoli 2 kg pri premeru hleba 15 cm, ter okoli 4 kg pri \xc5\xa1truci, dolgi 30 in \xc5\xa1iroki okoli 13 cm. Povr\xc5\xa1ina skorje je suha in gladka ter v originalni izvedbi povo\xc5\xa1\xc4\x8dena z rde\xc4\x8dim, rumenim ali brezbarvnim parafinom, danes pa sir pogosto prevle\xc4\x8dejo s plasti\xc4\x8dno folijo enakih barv._NEWLINE_\xc4\x8cas zorenja je najmanj 5 tednov pri temperaturi 12\xc2\xa0\xc2\xb0C do 14\xc2\xa0\xc2\xb0C. Iz 100 litrov kravjega mleka pridobijo 10 do 11 kg sira. Sir vsebuje najmanj 40% ma\xc5\xa1\xc4\x8dobe v suhi snovi, od 53% do 58% vode v nemastni snovi, ter okoli 2,5% soli.'